b"\n_START_ARTICLE_\nFrancesc Mar\xc3\xa7al\n_START_SECTION_\nBiografia\n_START_PARAGRAPH_\nEl seu pare era ferrer, ofici que va seguir el seu germ\xc3\xa0 Rafel, mentre un altre germ\xc3\xa0, Bartomeu, tamb\xc3\xa9 va ser francisc\xc3\xa0. Ingress\xc3\xa0 a l'orde francisc\xc3\xa0 de molt jove, i en va ser provincial el 1657. Enseny\xc3\xa0 teologia a Roma i a la Ciutat de Mallorca (en el Col\xc2\xb7legi de Sant Francesc), i filosofia lul\xc2\xb7liana a la Universitat Liter\xc3\xa0ria d\xe2\x80\x99aquesta darrera ciutat. Va ser examinador sinodal de la di\xc3\xb2cesi mallorquina. Com a fil\xc3\xb2sof estudi\xc3\xa0 duns Escot, la pres\xc3\xa8ncia del qual anima totes les seves obres. Per una part intent\xc3\xa0 remarcar el parentiu de Ramon Llull amb l'escotisme i de l'altra harmonitzar Escot amb Sant Tom\xc3\xa0s.\n_START_SECTION_\nEl lul\xc2\xb7lisme\n_START_PARAGRAPH_\nEl lul\xc2\xb7lisme \xc3\xa9s el nucli de l'obra mar\xc3\xa7aliana. El 1645 la Ciutat de Mallorca el nomen\xc3\xa0 s\xc3\xadndic per sostenir a Roma la Causa lul\xc2\xb7liana. Amb aquest objectiu va escriure el Breve Memorial. Per tal d\xe2\x80\x99evitar les falses interpretacions de Llull, propugn\xc3\xa0 el retorn als seus texts, i public\xc3\xa0 l'Ars Brevis (1669) i l'Ars Magna (1645), amb notes i \xc3\xadndexs. Denunci\xc3\xa0 les tergiversacions del pensament de Llull produ\xc3\xafdes pels comentaristes renaixentistes, i assaj\xc3\xa0 una restauraci\xc3\xb3 de les aut\xc3\xa8ntiques doctrines lul\xc2\xb7lianes. En aquesta l\xc3\xadnia escrigu\xc3\xa9 entre 1666 i 1673 el Dialecticum certamen Artis lulianae, el Nova et connaturalis discurrendi methodus, el Tractatus de applicatione Artis Lullianae ad singularia Caramuelis i la seva obra m\xc3\xa9s important, que \xc3\xa9s Quaestiones difficiles super quatuor libros Magistri Sententiarum cum resolutionibus et Summa Lulliana (1673), d\xe2\x80\x99una orientaci\xc3\xb3 doctrinal netament escotista, on fa un resum del pensament lul\xc2\xb7li\xc3\xa0 en 140 q\xc3\xbcestions entorn del llibre de les Sent\xc3\xa8ncies de Pere Lombard. La posici\xc3\xb3 de Mar\xc3\xa7al apareix clara en la correspond\xc3\xa8ncia que sostingu\xc3\xa9 amb el lul\xc2\xb7lista franc\xc3\xa8s Fran\xc3\xa7ois Maleval, publicades com Epistolae familiares pro Arte generali in B. Lulli obsequium (1668-1669)._NEWLINE_El 1683 public\xc3\xa0 una versi\xc3\xb3 modernitzada de l'Exercici de la Santa Creu de Calders: Tractat anomenat Exercici de la Santa Creu, compost per un pare menor... (i) tradu\xc3\xaft en llengua vulgar corrent. Any 1682. (1683), acostant-se als corrents de la m\xc3\xadstica renaixentista.\n_START_SECTION_\nFrancesc Mar\xc3\xa7al i el preu del blat a Menorca\n_START_PARAGRAPH_\nMar\xc3\xa7al va escriure el llibre Tractat especial qual sia el just preu del blat en la isla de Menorca, des que comen\xc3\xa7a la collita fins que s'assenyala l'aforaci\xc3\xb3 d'aquella (1650). En aquesta obra pret\xc3\xa9n establir la manera de fixar el preu del blat. Considera que les dimensions de l'illa afavoreixen l'establiment de monopolis i els vol evitar. Vol que s'asseguri l'abast de blat a tota la poblaci\xc3\xb3. Els menorquins orientaven la producci\xc3\xb3 pagesa cap a l'autosufici\xc3\xa8ncia bladera, per\xc3\xb2 en els anys dolents recorrien a la importaci\xc3\xb3. Les universitats tenien botigues p\xc3\xbabliques on es venia el blat, que eren independents les unes de les altres: quan una vila era deficit\xc3\xa0ria n'havia d'importar fent-se c\xc3\xa0rrec ella mateixa de la despesa. El blat menorqu\xc3\xad valia 2 lliures i 5 sous per quartera i l'importat, amb uns majors costos, era m\xc3\xa9s car. Un super\xc3\xa0vit de mil quarteres creava un exc\xc3\xa9s de blat i un d\xc3\xa8ficit de mil quarteres una gran mancan\xc3\xa7a. Les autoritats cada any fixaven la taxa, preu taxat, a partir del coneixement de la producci\xc3\xb3 total a comen\xc3\xa7aments de setembre. Mar\xc3\xa7al sost\xc3\xa9 que la taxa havia de tenir efecte retroactiu sobre el preu legal dels mesos de juliol i agost, for\xc3\xa7ant que les operacions de compra-venda fossin a compte."